| *Hippoglossoides elassodon*Platuxa xaponesa |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Pleuronectiformes |
| Suborde: | Pleuronectoidei |
| Familia: | Pleuronectidae |
| Subfamilia: | Pleuronectinaeou *Hippoglossoidinae*, segundo os autores |
| Xénero: | *Hippoglossoides* |
| Especie: | ***H. elassodon*** |

 |
| Nome binomial |
| *Hippoglossoides elassodon*Jordan & Gilbert, 1880  |

***Hippoglossoides elassodon***, coñecido en galego como **platuxa xaponesa**, é unha especie de peixe teleósteo da orde dos pleuronectiformes, suborde dos pleuronectoideos, familia dos pleuronéctidos e subfamilia dos pleuronectinos, unha das catro recoñecidas actualmente no xénero *Hippoglossoides*.

Visión xeral
------------

Trátase dun peixe demersal de importancia comercial, que se captura ao longo das costas do Pacífico norte, desde os mares de Okhotsk e do Xapón e, a través do mar de Bering, até as de Norteamérica, desde Alasca, a Columbia Británica (Canadá) e os estados de Washington, Oregón e California (Estados Unidos), até tan ao sur como a punta Reyes, a uns 50 km an NO da cidade de San Francisco.

Vive en fondos brandos, lamacentos ou areosos, a profundidades de até os 1.050 m, e pode alcanzar unha lonxitude de até os 52 cm (aínda que os espécimes capturados roldan os 20 cm) e pesar até os 1,56 kg. As femias son tipicamente máis grandes que os machos, e poden chegar a vivir polo menos 27 anos, as femias, e até os 30 anos, os machos.

Taxonomía
---------

A especie foi descrita en 1880 polos ictiólogos norteamericanos David Starr Jordan e Charles Henry Gilbert.

### Nome específico

O nome específico, *elassodon*, deriva dos termos do grego antigo ελάσσων *elássōn*, "pequeno", "insignificante", e οδούς, οδόντος *odoús, odóntos*, "dente".

Descrición
----------

Esta especie é un peixe plano cos dous ollos situados no lado dereito do seu corpo, ovalado. A coloración do seu lado superior, pigmantado, vai do verde oliva á parda avermellada ou mesmo parda escura, e pode presentar manchas escuras. As aletas dorsal e anal tamén pòden presentar manchas escuras. O lado inferior, ou cego, é de cor branca, con zonas translúicidas. A liña lateral cúrvase lixeiramente á altura da aleta pectoral. A mandíbula superior é estreita no centro, e presenta unha fileira de pequenos dentes.

A súa columna vertebral está formada por de 42 a 46 vértebras. A aleta dorsal presenta de 75 a 85, e a anal, de 55 a 68. A aleta dorsal orixínase á altura da metade do ollo superior. A aleta caudal presenta un pequeno alargamento na parte central. As [[aleta|aletas pectorais son máis ben grandes, e coas puntas arredondadas.

Hábitat, bioloxía e usos
------------------------

### Hábitat

É un peixe mariño, demersal, oceanódromo, que vive a profundidades de entre os 0 e os 1050 m,, en augas temperadas do Pacífico norte, entre os 51° N e os 29° N, e entre os 97° L e os 90° O.

É unha especie que vive en fondos brandos, areosos ou lamacentos, os adultos xeralmente por debaixo dos 180 m.

### Papel no ecosistema

*Hippoglossoides elassodon* ocupa un lugar intermedio na cadea trófica. Aliméntase de organismos zoobentónicos, como diversos invertebrados: moluscos (bivalvos e cefalópodos), vermes, crustáceos e equinodermos, ademais de pequenos peixes.

Os seus pirncipais depredadores son o bacallau do Pacífico (*Gadus macrocephalus*), o abadexo de Alasca (*Gadus chalcogrammus*), a palmeta do Pacífico (*Atheresthes stomias*), o fletán negro (*Reinhardtius hippoglossoides*) e o hipogloso do Pacífico (*Hippoglossus stenolepis*).

### Pesca e usos

Captúrase nas áreas de pesca 61 e 67 (Pacífico noroeste e nordeste, respectivamente). mediante artes de arrastre dedicadas á pesca de camaróns.

A maioría das capturas prodúcense nos Estados Unidos en tres pesquerías principais: no mar de Bering e nas illas Aleutianas, no golfo de Alasca e na costa oeste. As capturas anuais medias son de ao redor das 17.000 t na zona do mar de Bering e as illas Aleutianas; en 2008, as capturas do golfo de Alasca alcanzaron o seu máis alto nivel, unhas 3.396 t.

A pesca desta especie na actualidade non é excesiva, estimándose que a súa biomasa está por riba do nivel necesario para o un rendemento máximo sustentábel. Na zona do mar de Bering e as illas Aleutianas, a biomasa estimouse en 535.356 t en 2008, por debaixo dun pico máximo de case 800.000 t en 1997; no golfo de Alasca, a biomasa estimouse en 280.000 t en 2007, onde flutúa ao redor dunha media de 220.000 t desde o ano 1984.

Notas
-----

1. 1 2  *Hippoglossoides elassodon* Jordan & Gilbert, 1880 no WoRMS.
2. 1 2  Lahuerta e Vázquez (2000), p. 81.
3. ↑  Hippoglossoides Gottsche, 1835 no WoRMS.
4. 1 2 3 4 5  Ranier Froese and Daniel Pauly, editors *Hippoglossoides elassodon* Jordan & Gilbert, 1880 en FishBase *(en inglés)*.
5. 1 2 3 4 5  *Hippoglossoides elassodon* Arquivado 15 de xullo de 2015 en Wayback Machine. en FishWatch. National Marine Fisheries Service. *(en inglés)*.
6. ↑  Riede, K. (2004): *Global register of migratory species - from global to regional scales*. Final Report of the R&D-Projekt 808 05 081. Federal Agency for Nature Conservation, Bonn, Germany.
7. ↑  Allen, M. J. and G. B. Smith (1988): *Atlas and zoogeography of common fishes in the Bering Sea and northeastern Pacific*. NOAA Tech. Rep. NMFS 66.
8. ↑  FAO-FIGIS (2001): *A world overview of species of interest to fisheries*. Capítulo: *Hippoglossoides elassodon*. FIGIS Species Fact Sheets. Species Identification and Data Programme-SIDP, FAO-FIGIS.
9. ↑  Eschmeyer, W. N. *et al*. (1983).
10. 1 2  Hart, J. L. (1973): "Pacific fishes of Canada". *Bull. Fish. Res. Board Can*. **180**: 740.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Hippoglossoides elassodon Modificar a ligazón no Wikidata*** |

### Bibliografía

* Cooper, J. A. & F. Chapleau (1998): "Monophyly and intrarelationships of the family *Pleuronectidae* (Pleuronectiformes), with a revised classification". *Fish. Bull*. **96** (4): 686-726.
* Eschmeyer, W. N.; E. S. Herald e H. Hammann (1983): *A field guide to Pacific coast fishes of North America*. Boston, USA: Houghton Mifflin Company.
* Lahuerta Mouriño, F. e Vázquez Álvarez, F. X. (2000): *Vocabulario multilingüe de organismos acuáticos*. Santiago de Compostela: Xunta de Galicia / Termigal. ISBN 84-453-2913-8.
* Nelson, Joseph S. (2006): *Fishes of the World*. Nova York: John Wiley & Sons, Inc. ISBN 0-471-25031-7.

### Outros artigos

* Pleuronectiformes
* Pleuronéctidos
* Pleuronectinos
* *Hippoglossoides*

### Ligazóns externas

* *Hippoglossoides elassodon* na Encyclopedia of Life.
* *Hippoglossoides elassodon* en Animal Diversity Web.

|  |  |
| --- | --- |
| Identificadores taxonómicos | 
* ADW: Hippoglossoides\_elassodon
* EUNIS: 124863
* FishBase: 519
* GBIF: 2409109
* iNaturalist: 180032
* IRMNG: 10158982
* ITIS: 172875
* IUCN: 158625653
* NCBI: 30945
* Plazi: ID
* WoRMS: 274289
* ZooBank: ID

 |

|  |  |
| --- | --- |
| Identificadores | 
* UNII: 24XG90VVK2

 |